ส่วนที่ 1

ข้อมูลสรุป (Executive Summary)

 

บริษัท ซุปเปอร์บล๊อก จำกัด (มหาชน) (“บริษัท” หรือ “บมจ. ซุปเปอร์บล๊อก”) ก่อตั้งขึ้นเมื่อวันที่
20 ธันวาคม 2537 ด้วยทุนจดทะเบียน 150 ล้านบาท
เพื่อดำเนินการผลิตและจำหน่ายผลิตภัณฑ์คอนกรีตมวลเบา (Autoclaved Aerated Concrete)
เกรด 4 ซึ่งได้รับการรับรองมาตรฐานอุตสาหกรรม (มอก.) ของกระทรวงอุตสาหกรรม
ผลิตภัณฑ์ของบริษัทประกอบด้วย บล๊อกก่อผนัง แผ่นผนังสำเร็จรูป และ เสาเอ็นทับหลังสำเร็จรูป
ภายใต้เครื่องหมายการค้า “ซุปเปอร์บล๊อก” โดยใช้เครื่องจักรเทคโนโลยีของ WEHRHAHN
จากประเทศเยอรมนี นอกจากนี้บริษัทยังจำหน่ายวัสดุก่อฉาบ
ซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา
ผลิตภัณฑ์จากซุปเปอร์บล๊อกสามารถใช้ทดแทนงานก่ออิฐมอญฉาบปูนได้ทั้งหมด
ผลิตภัณฑ์คอนกรีตมวลเบาของบริษัทได้ผ่านการรับรองมาตรฐานอุตสาหกรรม (มอก.1505-2541)
เป็นรายแรกในประเทศไทย และได้รับการรับรองมาตรฐาน ISO 9001:2000
เป็นแห่งแรกและรายเดียวของผู้ผลิตคอนกรีตมวลเบาอบไอน้ำในประเทศไทย ทั้งนี้ มาตรฐาน ISO
9001 : 2000 เป็นมาตรฐานเกี่ยวกับระบบการบริหารงานภายในองค์กร
เพื่อดำเนินการผลิตตามมาตรฐานให้ได้สินค้าที่มีคุณภาพ
สร้างความพึงพอใจให้แก่ลูกค้าได้อย่างสม่ำเสมอ

ปัจจุบัน บริษัทมีโรงงานผลิต 2 แห่งภายใต้ บมจ.ซุปเปอร์บล๊อก บนเนื้อที่ 58 ไร่
ซึ่งประกอบด้วยพื้นที่สำหรับเก็บกองทราย โรงบดแร่ โรงบดทราย
โรงซ่อมบำรุงและโรงผลิตคอนกรีตมวลเบา 2 แห่ง ตั้งอยู่ที่จังหวัดสิงห์บุรีโดยโรงงานแห่งที่ 1
มีกำลังการผลิตสูงสุดปีละประมาณ 2.30 ล้านตารางเมตร และโรงงานแห่งที่ 2
มีกำลังการผลิตสูงสุดปีละ 2.30 ล้านตารางเมตรซึ่งโรงงานแห่งที่ 2
ปัจจุบันอยู่ระหว่างการทดสอบเครื่องจักร
นอกจากนี้บริษัทยังมีแหล่งวัตถุดิบที่สำคัญได้แก่แหล่งทรายเป็นของบริษัทเองซึ่งตั้งอยู่บริเวณใกล้เคียงกับโรงงานแห่งที่
1 และโรงงานแห่งที่ 2 บนเนื้อที่ประมาณ 187 ไร่
ซึ่งประกอบด้วยทรายที่มีคุณภาพเป็นจำนวนมากพอต่อการผลิตของบริษัทได้ถึง 20 ปี (ในปี 2538
ได้มีการสำรวจและประเมินศักยภาพเชิงพาณิชย์ของแหล่งทรายบนเนื้อที่ 180 ไร่ของบริษัท
จากบริษัท ไอ.อาร์.ดี.ซี. เอ๊กซ์พลอเรชั่น แอนด์ มายนิ่ง คอนซัลแต๊นท์ จำกัด
โดยมีผลการสำรวจว่าสำรองของทรายทั้งหมดบนเนื้อที่ดังกล่าวมีปริมาณ 3,628,800 ลูกบาศก์เมตร
ซึ่งวิศวกรบริษัท ซุปเปอร์บล๊อก จำกัด (มหาชน)
ประเมินโดยอ้างอิงจากปริมาณทรายที่ใช้ผลิตจริงว่า
ปริมาณทรายจากแหล่งทรายดังกล่าวเพียงพอต่อการผลิตของบริษัทได้ถึง 20 ปี)

ปัจจุบันผลิตภัณฑ์ของบริษัทจำหน่ายในประเทศเกือบทั้งจำนวน โดยมีบางส่วนส่งออกไปยังประเทศ
บรูไน, กัมพูชา, ออสเตรเลีย, นิวซีแลนด์ และ สหรัฐอเมริกา ซึ่งสัดส่วนการขายในประเทศ และ
ต่างประเทศ คิดเป็นสัดส่วนร้อยละ 98.70 : 1.30 ทั้งนี้ผลิตภัณฑ์ของบริษัทสามารถจำแนกได้เป็น
3 กลุ่มหลัก ได้แก่ (1) ผลิตภัณฑ์คอนกรีตมวลเบา ซึ่งประกอบด้วย บล๊อกก่อผนัง แผ่นผนังสำเร็จรูป
พื้นสำเร็จรูป แผ่นหลังคา และเสาเอ็นทับหลัง (2)
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ (3) เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบาโดยเฉพาะ ได้แก่ เกรียงปูนก่อ / เหล็กเซาะร่อง เลื่อยมือ
และ สว่านกวนปูน สำหรับโครงสร้างรายได้ของบริษัทในปี 2548 จำแนกตาม
รายได้จากการขายผลิตภัณฑ์หลัก (ผลิตภัณฑ์คอนกรีตมวลเบา
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบา) และ รายได้อื่น มีสัดส่วนร้อยละ 92.45 (89.72 : 2.55
: 0.18) : 7.55 ของรายได้รวมตามลำดับ

ในเดือนมีนาคม 2547 คุณจอมทรัพย์ โลจายะ และบริษัท แอ็ดวานซ์ แอสเซท แมเนจเม้นท์
เซอร์วิส จำกัด (คุณจอมทรัพย์ถือหุ้นบริษัท สำนักงานที่ปรึกษากฎหมายโลจายะ จำกัด
ในสัดส่วนร้อยละ 99.99 ซึ่งบริษัท สำนักงานที่ปรึกษากฎหมายโลจายะ จำกัด ถือหุ้นในบริษัท
สำนักงานที่ปรึกษากฎหมายมีชัยไทยแลนด์ จำกัด ในสัดส่วนร้อยละ 99.99 และบริษัท
สำนักงานที่ปรึกษากฎหมายมีชัยไทยแลนด์ จำกัด ถือหุ้น บริษัท แอ็ดวานซ์ แอสเซท แมเนจเม้นท์
เซอร์วิส จำกัด ในสัดส่วนร้อยละ 99.99) เข้าซื้อหุ้นบมจ. ซุปเปอร์บล๊อกจากบริษัท ซองแลนด์
จำกัด รวมจำนวน 123,895 หุ้น หรือคิดเป็นร้อยละ 88.49
การเปลี่ยนแปลงโครงสร้างผู้ถือหุ้นดังกล่าว ส่งผลให้ผลประกอบการ และการบริหารงานในปี 2547
ของบริษัทประสบความสำเร็จ

บริษัทมีกำไรสุทธิในปี 2547 และ ปี 2548 เท่ากับ 1,065.67 ล้านบาท และ 35.16 ล้านบาท
โดยมีกำไรจากการดำเนินการปกติ เท่ากับ 93.43 ล้านบาท และ 35.16 ล้านบาท โดยกำไรสุทธิ
ในปี 2548 ลดลงจาก ปี 2547 จำนวน 1,030.51 ล้านบาท หรือลดลงในอัตราร้อยละ 96.70%
เนื่องจากสาเหตุสำคัญคือ การปรับตัวสูงขึ้นของต้นทุนวัตถุดิบ และ ในปี 2547
บริษัทมีกำไรซึ่งเกิดจากรายการพิเศษ คือกำไรจากการยกเลิกสัญญาต่างตอบแทน
ซึ่งเป็นสัญญาที่ทำขึ้นกับบริษัทที่เกี่ยวข้องแห่งหนึ่งในระหว่างปี 2539
เพื่อเป็นค่าตอบแทนการนำสินทรัพย์ของบริษัทดังกล่าวมาค้ำประกันหนี้ที่บริษัทมีต่อสถาบันการเงิน
โดยมีอายุสัญญา 5 ปี มีผลตอบแทนรวม 200 ล้านบาท และเมื่อวันที่ 18 พฤษภาคม 2539 บริษัท
ได้ทำข้อตกลงกับเจ้าหนี้ตามสัญญาต่างตอบแทน เพื่อยกเลิกสัญญาต่างตอบแทน
โดยเจ้าหนี้ตามสัญญาต่างตอบแทนยินยอมสละสิทธิตามสัญญาต่างตอบแทนและไม่ติดใจเรียกร้องสิทธิใดๆต่อกันอีก
ตลอดจนสละสิทธิในการเรียกร้องค่าเสียหายอื่นใดอันเกิดจากการยกเลิกสัญญาต่างตอบแทนดังกล่าว
ทั้งนี้การยกเลิกสัญญาดังกล่าวเป็นไปตามเงื่อนไขหนึ่งของการปรับโครงสร้างหนี้
ทำให้บริษัทรับรู้กำไรจากการยกเลิกสัญญาต่างตอบแทนจำนวนเงิน 315 ล้านบาท
และบริษัทได้จ่ายชำระหนี้ตามสัญญาปรับโครงสร้างหนี้กับ บรรษัทบริหารสินทรัพย์ไทย
แล้วเสร็จในวันที่ 16 กันยายน 2547
ทำให้บริษัทรับรู้กำไรจากการปรับโครงสร้างหนี้เป็นจำนวนเงิน 657.24 ล้านบาท

ในปี 2547 และ ปี 2548 บริษัทมีกำไรต่อหุ้น (ปรับมูลค่าที่ตราไว้ในปี 2547 เท่ากับ
1บาทต่อหุ้นเพื่อเปรียบเทียบกับปี 2548) เท่ากับ 6.12 บาท และ 0.13บาท
และมูลค่าตามบัญชีต่อหุ้น เท่ากับ 0.74 บาท และ 2.35 บาท ตามลำดับ

ในปี 2548 บริษัทได้ดำเนินการจัดตั้ง บริษัทย่อย จำนวนรวม 2 บริษัท ดังนี้

1.  บริษัท ซุปเปอร์บล๊อก เซาท์ จำกัด จดทะเบียนจัดตั้งเป็นบริษัทจำกัดเมื่อวันที่ 7
    กุมภาพันธ์2548 มีสำนักงานใหญ่ตั้งอยู่ที่ 170/86 อาคารโอเชี่ยนทาวเวอร์ 1 ชั้น 31
    ซอยสุขุมวิท 16 (สามมิตร) แขวงคลองเตย เขตคลองเตย กรุงเทพ
    เพื่อดำเนินธุรกิจเป็นผู้ผลิตผลิตภัณฑ์คอนกรีตมวลเบา
    โดยมีแผนที่จะตั้งโรงงานทางภาคใต้ของประเทศไทย ทั้งนี้บริษัทถือหุ้นในสัดส่วน 99.99%

2.  บริษัท ซุปเปอร์ สปีด คอนสตรัคชั่น จำกัด จดทะเบียนจัดตั้งเป็นบริษัทจำกัดเมื่อวันที่ 23
    มิถุนายน 2548 มีสำนักงานใหญ่ตั้งอยู่ที่ 170/86 อาคารโอเชี่ยนทาวเวอร์ 1 ชั้น 31
    ซอยสุขุมวิท 16 (สามมิตร) แขวงคลองเตย เขตคลองเตย กรุงเทพ
    เพื่อดำเนินธุรกิจรับติดตั้งผนัง กำแพง หรือดำเนินการก่อสร้าง, รับเหมาก่อสร้าง (Turn
    Key) ด้วยผลิตภัณฑ์ของ บริษัท ซุปเปอร์บล๊อก จำกัด (มหาชน) ทั้งนี้บริษัทถือหุ้นในสัดส่วน
    99.99%

นอกจากนี้จากบริษัทได้เข้าร่วมกิจการงานในการพัฒนาระบบคอมพิวเตอร์และ คอมพิวเตอร์ ซอฟแวร์
ให้แก่บุคคลทั่วไป โดยเช้าร่วมลงทุนกับบริษัท ดาต้าแมท จำกัด (มหาชน)
ซึ่งเป็นผู้มีความชำนาญงานดังกล่าว โดยบริษัทเข้ามีส่วนร่วมในด้านเงินทุน สินเชื่อ และค้ำประกัน
โดยจะมีส่วนแบ่งจากผลกำไรตามที่จะได้จากการมีกิจการงานที่จะเข้าร่วมดำเนินการ
ลักษณะตรงตามข้อบังคับและประโยชน์ที่บริษัทจะได้รับ ซึ่งมีรายละเอียดดังต่อไปนี้

1.  เข้าร่วมดำเนินโครงการพัฒนาระบบงานหลัก(Core Banking System)
    กับธนาคารอาคารสงเคราะห์ (ธอส.)

2.  เข้าร่วมดำเนินโครงการระบบบริหารความถี่วิทยุอัตโนมัติ (ASMS)
    ให้กับสำนักงานคณะกรรมการกิจการโทรคมนาคม (กทช.)

3.  เข้าร่วมดำเนินโครงการ Technical Department New EDP Project ให้กับ บริษัท
    การบินไทย จำกัด (มหาชน)

นอกจากนี้ที่ประชุมวิสามัญผู้ถือหุ้นครั้งที่ 4/2548 เมื่อวันที่ 29 ธันวาคม 2548
มีมติอนุมัติให้แก้ไขเพิ่มเติมหนังสือบริคณห์สนธิ ข้อ 3. วัตถุประสงค์ของบริษัท
โดยให้ยกเลิกวัตถุประสงค์เดิมทั้งหมดและให้ใช้วัตถุประสงค์ใหม่ โดยยังคงวัตถุประสงค์ข้อ 1-37
ปรับปรุงวัตถุประสงค์ใหม่ ข้อ 38 และเพิ่มเติมวัตถุประสงค์ใหม่ตั้งแต่ข้อ 39-52 เพื่อ
เป็นการรองรับการขยายงานและเป็นช่องทางในการประกอบธุรกิจและเพื่อเพิ่มรายได้ของบริษัท